Marius Weyers - Basson Snr. Van Rensburg | Pad na jou Hart
Marius is ook uiters bekend aan televisiekykers. Hy het die hoofrol vertolk in noemenswaardige programme soos Amalia, Onder Draai die Duiwel Rond en Vloeksteen.
Meer onlangs is Marius te sien in Nothing for Mahala, Die Laaste Tango en Faan se Trein.
Hy het ook rolle vertolk in verhoogproduksies soos The Rainmaker en Tango.
Marius word gekenmerk vir sy eerlike, veelsydige spel, dikwels onder regie van Katinka Heyns.
Karakter- Basson van Rensburg Senior
Basson senior is die hoof uitvoerende direkteur van Vecto Petroleum. Hy het `n ontstuimige verhouding met sy seun, Basson Junior. Hy het baie respek vir sy werknemers en wil verhoed dat sy seun se selfsug tot hulle nadeel kom. Hy was `n hardwerkende besigheidsman wat byna nooit tyd gehad het vir sy privaatlewe nie, maar sy verswakkende hart versterk die nood na versoening met sy seun.
Vertel ons `n bietjie meer van jou karakter in Pad na jou Hart.
Ek speel Basson Van Rensburg Senior, die pa van Ivan Botha se karakter. Hy is 'n baie suksesvolle besigheidsman. Maar hy het deur die jare, in sy najaag na geld en sukses, sy familie verwaarloos. Nou, egter kort voor sy dood, besef hy sy seun gaan moontlik dieselfde pad loop. Hy wil dit ten alle koste verhoed. Hy't intussen geleer daar is ander prioriteite in die lewe; verhoudings met mense kan so veel meer vreugde bring as die materiële. Hy beplan 'n hele reis vir sy seun waarin hy tot ander insigte sal kom.
Ek dink die mense gaan die reis met die twee jongmense baie geniet. Daar's lekker dialoog en heelwat spanning na die einde toe.
Wat is jou gunstelling herinnering aan Pad na jou Hart?
Die eerste toneel wat ek moes skiet het ek 'n baie nare verkoue gehad, gelukkig was dit 'n toneel waarin ek dodelik siek in die bed moes lê. Dit was maklik!!!